**Pályázati felhívás – Corvinus Kutatási Kiválóság (CKK) 2022. / TDK Publikációs Díj**

A Budapesti Corvinus Egyetem kuratóriuma és vezetősége egyértelmű célként tűzte ki a nemzetközi rangsorokban történő előrelépést. Ez az eddiginél jelentősebb nemzetközi kutatási “lábnyom” kialakításával és növelésével lehetséges. A cél elérését szolgálja az opcionális és szelektív Corvinus [Nemzetközi] Kutatási Kiválósági elismerés, amely pótlólagos ösztönzést jelent a nemzetközileg is jelentős kutatási eredmények megszületésére, díjazva a kutatói kiválóságot. A CKK tehát a globálisan látható, nemzetközi mércével is kiemelkedő, a Corvinus szempontjából releváns kutatási eredmények ösztönzésének és elismerésének eszköze.

A CKK pályázat útján, a díjazás évét közvetlenül megelőző három év kutatási teljesítménye alapján kerül odaítélésre minden évben.

A Budapesti Corvinus Egyetem által meghirdetett Corvinus Kutatási Kiválósági (CKK) pályázatra a Workflow rendszeren keresztül csak Corvinusos oktató-kutató kollégák és doktoranduszok jelentkezését várják! **A Workflow rendszerben diákok nem tudnak regisztrálni!**

**Ugyanakkor diákok is részesülhetnek a CKK díjazásban, mégpedig az ETDT-n keresztül pályázva, az alábbiak szerint!**

A pályázat nyolc kategóriában ítéli oda az elismeréseket, melyek között idén a legjobb TDK dolgozat alapján készített magyar, valamint angol nyelvű publikáció is szerepel. Szeretnénk felhívni rá a figyelmet, hogy bár a CKK kifejezetten nemzetközi publikációkat díjaz, a TDK Publikációs Díjnál magyar és angol nyelvű publikációkkal is lehet pályázni.

A következőkben szeretnénk részletezni a CKK „TDK” díj jelentkezési feltételeit.

(1) **A TDK Pulikációs Díjra az** **etdt@uni-corvinus.hu** **e-mail címen lehet pályázni 2022. január 31-ig**, a pályázó nevének megadásával, illetve a TDK dolgozatának és az az alapján készített publikációjának csatolásával. Tehát még egyszer: ezeknél és csak ezeknél a kategóriáknál nem a Workflow rendszerén, hanem az ETDT-n keresztül kell pályázni!

(2) A TDK dolgozat a Budapesti Corvinus Egyetem házi TDK versenyén lett benyújtva.

(3) A TDK dolgozatból írt publikáció az elmúlt 3 éven belül jelent meg.

(4) A publikáció alapjául szolgáló TDK dolgozat 5 évnél nem régebbi.

(5) A publikáció legfeljebb háromszerzős.

(6) Minden szerző Corvinusos polgár (tehát aki már nem az egyetem oktató-kutatója vagy PhD, esetleg alap- vagy mesterszakos hallgatója, vagy aki TDK dolgozatát a Corvinuson írta, de már másik egyetem PhD hallgatója, az nem tud pályázni).

(7) Kimutatható, hogy a publikáció egy TDK dolgozat további kutatása által született (ezért szükséges a TDK dolgozatot és a publikációt is megküldeni).

(8) A magyar nyelvű publikáció esetében csak a Magyar Tudományos Akadémia IX. osztály „A” kategóriás folyóiratokban történő megjelenés fogadható el, az angol nyelvű publikációknál a folyóiratoknak AIp számmal kell rendelkezniük.

A magyar TDK alapú publikáció kategóriában a díj maximális összege 120 ezer forint, az angol nyelvűnél 200 ezer forint.

Felhívjuk a figyelmet, hogy azon jelentkezők, akik mindkét kategóriában pályáznak, csak az egyikben kerülhetnek díjazásra.

A teljes pályázati felhívás [itt](file:///C%3A%5CUsers%5Cdorak%5CDownloads%5CCKK-22_CUB_Research_Excellence_English_Final%20%281%29.595%20%281%29.pdf) érhető el.

A Corvinus Kutatási Kiválósági Díjról bővebben [itt](https://www.uni-corvinus.hu/fooldal/kutatas/kutatastamogatas/corvinus-kutatasi-kivalosag/) tájékozódhat.

Kérünk mindenkit, hogy a felmerülő kérdéseket az etdt@uni-corvinus.hu e-mail címen jelezzék.

Sikeres pályázást kívánunk!

Üdvözlettel,

ETDT